Nafarroako Parlamentuko Mahaiak, 2019ko urriaren 14an eginiko bilkuran, Eledunen Batzarrak erabakia hartu ondoren, honako erabaki hau hartu zuen, besteak beste:

Nafarroako Parlamentuko Mahaiaren 2019ko urriaren 7ko erabakiaren bidez, Eledunen Batzarrari entzun ondoren, batzorde berezia eratu zen, Ekialdeko Pirinioei buruzko ponentzia parlamentarioaren txostena eta Parlamentuak 2018ko azaroaren 8an egindako Osoko Bilkuran onetsitako erabakia betetzeari buruzko jarraipena eta kontrola egiteko.

Erregelamenduko 63. artikuluan xedatutakoarekin bat, hona ERABAKIA:

**1.** Batzorde horren eraketa, antolamendu eta funtzionamenduari buruzko honako arau hauek onestea:

“Lehena. Batzorde berezia da Ekialdeko Pirinioei buruzko ponentzia parlamentarioaren txostena eta Osoko Bilkurak onetsitako erabakia betetzeari buruzko jarraipena eta kontrola egiteko Batzordea.

Bigarrena. Talde parlamentario edo parlamentarien elkarte bakoitzeko kide batek osatuta egonen da batzordea. Bere erabaki guztiak boto ponderatuaren sistemaren bitartez hartuko ditu, batzordeburuaren hautaketa barne. Eledun bakoitzak, bere taldea edo elkartea zenbat foru parlamentarik osatzen duten, horrenbeste boto edukiko ditu batzordean.

Hirugarrena. Batzordea eratzeko bilkura Legebiltzarreko Mahaiak erabakitzen duen egunean eginen da, talde parlamentarioek eta parlamentarien elkarteak Batzordean izanen dituzten ordezkariak hautatu ondoren.

Laugarrena. Talde parlamentarioek eta parlamentarien elkarteak heldu den 2019ko urriaren 17ko 17:30a baino lehen jakinaraziko diote Legebiltzarreko Mahaiari nor diren haiek batzordean izanen dituzten ordezkariak.

Bosgarrena. Batzordea eratzeko bilkuran batzordeburua hautatuko da; hura ez badago, batzordekiderik zaharrena ariko da haren ordez. Batzordeari laguntzen dion legelaria izanen da batzordeko idazkari.

Seigarrena. Batzordeak laguntza eta lankidetza eskatu ahalko dizkio Nafarroako Gobernuari, eta, Legebiltzarreko Lehendakaritzaren bidez, egoki jotzen dituen kargudun eta funtzionarioak batzordera etor daitezen eskatu ahalko du, edo beharrezkoak diren txostenak egin daitezen. Orobat eskatu ahalko du arlo horretako beste pertsona eta aditu batzuk ere etor daitezen.

Zazpigarrena. Batzordearen bilkurak ez dira jendaurrekoak izanen. Hala ere, hedabideen ordezkariak, nortasuna behar bezala frogatuta, joaten ahalko dira batzordera, bilkura horiek isilpekoak direnean izan ezik. Hedabideak joan daitezkeen bilkurak ikus-entzunezko bitartekoak erabiliz erretransmititu ahalko dira.

Batzordearen bilkurak isilpekoak izanen dira bere kideen gehiengo osoak hala erabakitzen duenean, batzordeko lehendakariak, bi talde parlamentariok edo batzordeko kideen bostenak hala eskaturik. Isilpeko izaerako bilkura bat bukatu ondoren, Batzordeburuak hartu diren erabakien berri eman ahalko die hedabideei.

Zortzigarrena. Batzordea agindutako lana bukatzean iraungiko da eta, betiere, legegintzaldia amaitzean.

Bederatzigarrena. Batzordearen antolamenduari eta funtzionamenduari dagokienez arau hauetan aurreikusi ez den guztian aplikatuko da Legebiltzarreko Erregelamenduak batzorde berezietarako oro har xedatzen duena eta, halakorik ezean, batzorde arruntetarako xedatzen duena”.

**2.** Erabaki hau Nafarroako Parlamentuko Aldizkari Ofizialean argitara dadin agintzea.

Iruñean, 2019ko urriaren 14an

Lehendakaria: Unai Hualde Iglesias